חוק גנים לאומיים, שמורות טבע, אתרים לאומיים ואתרי הנצחה (תיקון מס' 15), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2680, עמ' 95, 2018-01-07T00:00:00+02:00
חוק גנים לאומיים, שמורות טבע, אתרים לאומיים ואתרי הנצחה (תיקון מס' 15), התשע"ח–2017 התקבל בקריאה שניה ושלישית ביום י"ד בטבת התשע"ח (1 בינואר 2018). במסגרת התיקון לחוק בוצעו מספר תיקונים לסעיפי החוק המסדירים את אתרי ההנצחה. החוק מעביר את סמכות המינוי של המועצה להנצחה מהממשלה לשר הביטחון, וקובע כי המועצה להנצחה תוכל ליזום בעצמה הכרזה על הקמת אתר הנצחה ולהציעו לשר הביטחון. החוק קובע גם כי האחריות לאחזקת אתרי הנצחה ממלכתיים וחיליים מוטלת על המדינה באמצעות משרד הביטחון. כן נקבע כי משרד הביטחון יוכל לתת לרשויות מקומיות ולתאגידים ללא מטרת רווח היתרים לאחזקת האתרים. החוק קובע כי מטרותיהם של הגופים שיקבלו את ההיתרים יהיו קשורות בקשר ישיר למערכות ישראל, לחללים, לחילות או לעוצבות המונצחים באתר. תנאי נוסף שנקבע לעניין גופים אלו, הוא שהתאגיד האמור או נושא משרה בו לא הורשע או לא מתנהל נגדם הליך פלילי בעבירה שבשל חומרתה או נסיבותיה, לא ראוי כי יתחזק את אתר ההנצחה. מאחר שהאתרים מוחזקים כיום חלקם בידי רשויות מקומיות וחלקם בידי עמותות, חוק זה מעגן בחקיקה את המצב הקיים ומסדיר את כל נושא מתן ההיתרים להפעלת האתרים. עוד קובע החוק כי משרד הביטחון יעביר מדי שנה תקציב למפעילי אתרים המוזכרים לעיל. לבסוף, קובע החוק כי ככלל לא ייגבו דמי כניסה לאתר ההנצחה, אולם שר הביטחון יהיה רשאי לקבוע הוראות לעניין גביית תשלום בעד פעילות נוספת באתרים.